CELEX: 32013D0779
Language: lv
Date: 2013-12-17 00:00:00
Title: 2013/779/ES: Komisijas Īstenošanas lēmums ( 2013. gada 17. decembris ), ar ko izveido Eiropas Pētniecības padomes izpildaģentūru un atceļ Lēmumu 2008/37/EK

20.12.2013   
            
            
               LV
            
            
               Eiropas Savienības Oficiālais Vēstnesis
            
            
               L 346/58
            
         KOMISIJAS ĪSTENOŠANAS LĒMUMS
   (2013. gada 17. decembris),
   ar ko izveido Eiropas Pētniecības padomes izpildaģentūru un atceļ Lēmumu 2008/37/EK
   (2013/779/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2002. gada 19. decembra Regulu (EK) Nr. 58/2003, ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus (1), un jo īpaši tās 3. pantu,
   tā kā:
   
               (1)
            
            
               Ar Regulu (EK) Nr. 58/2003 Komisijai ir uzticēts deleģēt pilnvaras izpildaģentūrām, kuras tās vārdā un pārraudzībā pilnībā vai daļēji īstenotu Savienības programmu vai projektu.
            
         
               (2)
            
            
               Ar programmu īstenošanu saistīti uzdevumi tiek uzticēti izpildaģentūrām, lai Komisija varētu koncentrēties uz pamatdarbībām un funkcijām, kurās nevar izmantot ārpakalpojumus, nezaudējot kontroli pār darbībām, ko pārvalda minētās izpildaģentūras, vai galīgo atbildību par tām.
            
         
               (3)
            
            
               Saskaņā ar 6. pantu īpašajā programmā, ar kuru īsteno Pētniecības un inovācijas pamatprogrammu 2014.–2020. gadam “Apvārsnis 2020” (2) (turpmāk “pamatprogrammas “Apvārsnis 2020” īstenošanas īpašā programma”), Komisijai ir jāizveido Eiropas Pētniecības padome (turpmāk “EPP”). EPP ir jāturpina darbs, ko aizsāka Eiropas Pētniecības padome, kas tika izveidota ar Komisijas Lēmumu 2007/134/EK (3), lai īstenotu Padomes Lēmumu 2006/972/EK (4) (turpmāk “īpašā programma “Idejas” ”). Padomes sastāvā jābūt neatkarīgai Zinātniskajai padomei (turpmāk “EPP Zinātniskā padome”) un īpašai īstenošanas struktūrai, proti, izpildaģentūrai.
            
         
               (4)
            
            
               Ar programmas īstenošanu saistītu uzdevumu deleģēšana izpildaģentūrai ir iespējama, skaidri nodalot programmas izstrādi, kas ietilpst EPP Zinātniskās padomes pienākumos un ko apstiprina Komisija, un programmas īstenošanu, kuru plānots uzticēt izpildaģentūrai un kuru tā veiks saskaņā ar EPP Zinātniskās padomes noteiktajiem principiem un metodiku.
            
         
               (5)
            
            
               Komisija ar Lēmumu 2008/37/EK (5) izveidoja Eiropas Pētniecības padomes izpildaģentūru (turpmāk “Aģentūra”) un uzticēja tai pārvaldīt Kopienas darbības progresīvas pētniecības jomā, lai veiktu īpašās programmas “Idejas” īstenošanas uzdevumus.
            
         
               (6)
            
            
               Ar Lēmumu 2008/37/EK izveidotā Aģentūra ir pierādījusi, ka tā ir ieguvusi labu reputāciju zinātnieku aprindās Eiropā un pasaulē. Tā ir kļuvusi par Savienības pētniecības finansēšanas sistēmas būtisku sastāvdaļu, kura ir atpazīstama un kuras darbība ir viegli uztverama no ārienes ieinteresēto personu skatījumā. Saskaņā ar Regulas (EK) Nr. 58/2003 25. pantu veiktais ārējais novērtējums liecina, ka Aģentūras izveidošanai ir bijusi labvēlīga ietekme, jo tā specializējas zinātnes jomā un spēj sniegt labākus pakalpojumus, darbojoties tajā pašā vidē, kurā saņēmēji, uzlabojot saziņu un programmu pārredzamību un nodrošinot ātrāku maksājumu veikšanu saņēmējiem. Aplēstais ietaupījums no uzdevumu deleģēšanas Aģentūrai laikposmā no 2009. līdz 2012. gadam ir EUR 45 000 000.
            
         
               (7)
            
            
               Komisija 2011. gada 29. jūnija paziņojumā “Budžets stratēģijai “Eiropa 2020” ” (6) ierosināja vairāk izmantot esošās izpildaģentūras, lai īstenotu Savienības programmas, kas ietvertas 2014.–2020. gada daudzgadu finanšu shēmā.
            
         
               (8)
            
            
               Saskaņā ar Regulas (EK) Nr. 58/2003 3. panta 1. punktu veiktā izmaksu un ieguvumu analīze ir parādījusi, ka Komisijai būtu jāuztic Aģentūrai īstenot pamatprogrammas “Apvārsnis 2020” īstenošanas īpašās programmas I daļā “Zinātnes izcilība” ietverto mērķi “stiprināt progresīvo pētījumu jomu, īstenojot Eiropas Pētniecības padomes pasākumus”. Aģentūra nodrošina ļoti kvalitatīvu programmu pārvaldību un pakalpojumu sniegšanu, tā ir atpazīstama, un tai ir ļoti labas iesaistošas komunikācijas iestrādnes, kas ir pierādījušas savu efektivitāti. Īpašais mērķis “stiprināt progresīvo pētījumu jomu, īstenojot Eiropas Pētniecības padomes pasākumus” atbilst Aģentūras pašreizējiem mērķiem un uzdevumiem. Aģentūras uzkrātās pieredzes un zināšanu izmantošana radītu ieguvumus. Tā kā Komisija nekad nav pati pārvaldījusi šo programmu, tiktu traucēta Komisijas darbības nepārtrauktība, un tai trūktu zinātības. Turklāt, uzticot programmas pārvaldību nevis Komisijas dienestiem, bet Aģentūrai, laikposmā no 2014. līdz 2024. gadam gaidāmais ieguvums būs EUR 79 000 000.
            
         
               (9)
            
            
               Aģentūrai būtu jāuztic pārvaldīt pamatprogrammas “Apvārsnis 2020” īstenošanas īpašās programmas I daļā “Zinātnes izcilība” ietverto mērķi “stiprināt progresīvo pētījumu jomu, īstenojot Eiropas Pētniecības padomes pasākumus”, īstenojot darbības, ko Aģentūra jau veic saskaņā ar 2007.–2013. gada daudzgadu finanšu shēmu un kas ietver tādu projektu īstenošanu, kuri nav saistīti ar politisku lēmumu pieņemšanu, bet visā projekta ciklā prasa padziļinātas zināšanas zinātnes un finanšu jomās.
            
         
               (10)
            
            
               Aģentūrai būtu jāturpina īpašās programmas “Idejas” īstenošana, kas jau ir tai deleģēta saskaņā ar 2007.–2013. gada daudzgadu finanšu shēmu.
            
         
               (11)
            
            
               Lai garantētu saskaņotu šā lēmuma un attiecīgo programmu savlaicīgu īstenošanu, ir jānodrošina, ka Aģentūra ar šo programmu īstenošanu saistītos uzdevumus pilda saskaņā ar attiecīgo programmu un no tās spēkā stāšanās dienas.
            
         
               (12)
            
            
               Būtu jāizveido Aģentūra. Tai vajadzētu aizstāt izpildaģentūru, kas izveidota ar Lēmumu 2008/37/EK, un būt tās pēctecei. Tai būtu jādarbojas saskaņā ar Regulā (EK) Nr. 58/2003 noteiktajiem vispārējiem statūtiem.
            
         
               (13)
            
            
               Tāpēc būtu jāatceļ Lēmums 2008/37/EK un būtu jānosaka pārejas noteikumi.
            
         
               (14)
            
            
               Šajā lēmumā paredzētie pasākumi ir saskaņā ar Izpildaģentūru komitejas atzinumu,
            
         IR PIEŅĒMUSI ŠO LĒMUMU.
   1. pants
   Izveidošana
   Ar šo tiek izveidota Eiropas Pētniecības padomes izpildaģentūra (turpmāk “Aģentūra”), kas no 2014. gada 1. janvāra līdz 2024. gada 31. decembrim aizstāj izpildaģentūru, kura izveidota ar Lēmumu 2008/37/EK, un ir tās pēctece, un šīs Aģentūras statūtus reglamentē Regula (EK) Nr. 58/2003.
   2. pants
   Atrašanās vieta
   Aģentūra atrodas Briselē.
   3. pants
   Mērķi un uzdevumi
   1.   Aģentūra ir īpaša Eiropas Pētniecības padomes īstenošanas struktūra, kas atbild par administratīvo īstenošanu un programmas izpildi.
   2.   Ar šo Aģentūrai tiek uzticēts saskaņā ar īpašo programmu, ar kuru īsteno Pētniecības un inovācijas pamatprogrammu 2014.–2020. gadam “Apvārsnis 2020”, īstenot minētās īpašās programmas I daļā “Zinātnes izcilība” ietverto mērķi “stiprināt progresīvo pētījumu jomu, īstenojot Eiropas Pētniecības padomes pasākumus”. Šo punktu piemēro saskaņā ar īpašo programmu, ar kuru īsteno Pētniecības un inovācijas pamatprogrammu 2014.–2020. gadam “Apvārsnis 2020”, un no minētās īpašās programmas spēkā stāšanās dienas.
   3.   Ar šo Aģentūrai tiek uzticēts saskaņā ar Eiropas Kopienas Septīto pamatprogrammu pētniecībai, tehnoloģiju attīstībai un demonstrējumu pasākumiem (2007. līdz 2013. gads) (7) īstenot darbības, kas pārņemtas no īpašās programmas “Idejas”.
   4.   Aģentūra atbild par šādiem uzdevumiem, kas saistīti ar 2. un 3. punktā minēto Savienības programmu daļu īstenošanu:
   
               a)
            
            
               programmas īstenošanas un konkrētu projektu pārvaldība, pamatojoties uz attiecīgajām Eiropas Pētniecības padomes Zinātniskās padomes (turpmāk “EPP Zinātniskā padome”) izstrādātajām un Komisijas pieņemtajām darba programmām, ja Komisija deleģēšanas aktā tai ir piešķīrusi attiecīgas pilnvaras;
            
         
               b)
            
            
               budžeta izpildes dokumentu pieņemšana attiecībā uz ieņēmumiem un izdevumiem, kā arī visu to darbību veikšana, kas vajadzīgas, lai pārvaldītu attiecīgo programmu, ja Komisija deleģēšanas aktā tai ir piešķīrusi attiecīgas pilnvaras;
            
         
               c)
            
            
               atbalsta nodrošināšana attiecībā uz programmas īstenošanu, ja Komisija deleģēšanas aktā tai ir piešķīrusi attiecīgas pilnvaras;
            
         
               d)
            
            
               atbalsta nodrošināšana EPP Zinātniskajai padomei visu tās uzdevumu pildīšanā.
            
         4. pants
   Amata pilnvaru laiks
   1.   Koordinācijas komitejas locekļus ieceļ uz diviem gadiem.
   2.   Aģentūras direktoru ieceļ uz četriem gadiem, ņemot vērā EPP Zinātniskās padomes viedokli.
   3.   Aģentūras vadošos darbiniekus ieceļ, ņemot vērā EPP Zinātniskās padomes viedokli.
   5. pants
   Uzraudzība un ziņošana
   Aģentūra ir Komisijas uzraudzībā un regulāri ziņo Komisijai par tai uzticēto Savienības programmu vai to daļu īstenošanas gaitu, ievērojot deleģēšanas aktā paredzēto kārtību un ziņojumu iesniegšanas termiņus.
   6. pants
   Darbības budžeta izpilde
   Darbības budžeta izpildi Aģentūra veic saskaņā ar Komisijas Regulas (EK) Nr. 1653/2004 (8) noteikumiem.
   7. pants
   Atcelšana un pārejas noteikumi
   1.   Lēmumu 2008/37/EK atceļ no 2014. gada 1. janvāra. Atsauces uz atcelto lēmumu uzskata par atsaucēm uz šo lēmumu.
   2.   Uzskata, ka Aģentūra ir ar Lēmumu 2008/37/EK izveidotās izpildaģentūras tiesību pārņēmēja.
   3.   Neskarot pārcelto ierēdņu amata pakāpju pārskatīšanu, kas paredzēta deleģēšanas aktā, šis lēmums neietekmē Aģentūrā strādājošo darbinieku, tostarp tās direktora, tiesības un pienākumus.
   8. pants
   Stāšanās spēkā
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   To piemēro no 2014. gada 1. janvāra.
   
      Briselē, 2013. gada 17. decembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 11, 16.1.2003., 1. lpp.
   
      (2)  OV L 347, 20.12.2013., 965. lpp.
   
      (3)  Komisijas 2007. gada 2. februāra lēmums, ar ko izveido Eiropas Pētniecības padomi (OV L 57, 24.2.2007., 14. lpp.).
   
      (4)  Padomes 2006. gada 19. decembra Lēmums 2006/972/EK par īpašo programmu “Idejas”, ar ko īsteno Eiropas Kopienas Septīto pamatprogrammu pētniecībai, tehnoloģiju attīstībai un demonstrāciju pasākumiem (2007.–2013.) (OV L 400, 30.12.2006., 243. lpp.).
   
      (5)  Komisijas 2007. gada 14. decembra Lēmums 2008/37/EK, ar ko izveido Eiropas Pētniecības padomes izpildaģentūru, lai pārvaldītu Kopienas īpašo programmu “Idejas” progresīvas pētniecības jomā, piemērojot Padomes Regulu (EK) Nr. 58/2003 (OV L 9, 12.1.2008., 15. lpp.).
   
      (6)  COM(2011) 500 galīgā redakcija.
   
      (7)  OV L 412, 30.12.2006., 1. lpp.
   
      (8)  Komisijas 2004. gada 21. septembra Regula (EK) Nr. 1653/2004 par finanšu tipa regulu izpildu aģentūrām, piemērojot Padomes Regulu (EK) Nr. 58/2003 par atsevišķu uzdevumu izpildu aģentūru statūtiem attiecībā uz Kopienas programmu pārvaldi (OV L 297, 22.9.2004., 6. lpp.).